Bratislava 15. augusta (TASR) - Návrh deklarácie o daňovej suverenite chce Kresťansko-demokratické hnutie (KDH) spolu so Stranou maďarskej koalície (SMK) predložiť na rokovanie Národnej rady (NR) SR už na jej septembrovej schôdzi. Potvrdili to dnes na spoločnom stretnutí zástupcovia KDH a SMK.
Deklarácia o daňovej suverenite má zamedziť snahám niektorých členských štátov EÚ o harmonizáciu priamych daní. "Je pre Slovensko ekonomicky škodlivé, ak by takáto harmonizácia prebehla, lebo tým by sa výrazne znížila naša konkurencieschopnosť. Jednoduchosť daňového systému je pre nás veľkou komparatívnou výhodou," uviedol László Gyurovszky.
Deklaráciu by mala prijať NR SR. Na to, aby mohli o návrhu poslanci rokovať, je potrebný súhlas jednej pätiny z nich. Hovorí o tom ústavný zákon o spolupráci NR SR a vlády v otázkach Európskej únie. Ak by parlament deklaráciu schválil, mal by pre vládu záväzný charakter a zabezpečil by výhradnú právomoc Slovenska rozhodovať o daniach. "Ak sa raz kompetencia rozhodovať o priamych daniach odovzdá na úroveň EÚ, už sa nikdy nevráti," povedal Vladimír Palko.
Definitívny text deklarácie o daňovej suverenite bude známy po ďalších rokovaniach opozičných strán. Pri schvaľovaní v NR SR sa budú uchádzať aj o podporu strán vládnej koalície.